SKRIFTLIG FORESPØRGSEL E-2638/02

af Rosa Miguélez Ramos (PSE) til Kommissionen

(18. september 2002)

Om: Aktioner til fordel for beskyttelse af skovene i Galicien (Spanien) mod skovbrande

De mange skove i Sydeuropa og den risiko, de er udsat for, har foranlediget Fællesskabet til at indføre en beskyttelse af skovene mod brande.

Med Rådets forordning (EØF) nr. 2158/92(1) af 23. juni 1992 om beskyttelse af skovene i Fællesskabet mod brande skal der fra Fællesskabets side gøres en indsats for at beskytte skovene mod brande i en tiårig periode (1992-2001). Formålet var at begrænse antallet af skovbrande og deres betydning, især i Fællesskabets sydlige halvdel, ved at eliminere brandårsagerne, indføre brandforebyggende foranstaltninger og foranstaltninger til overvågning af skovene. For perioden 1997-2001 blev der bevilget 49,4 mio. EUR.

Kan Kommissionen gøre nærmere rede for, hvilke foranstaltninger Fællesskabet har finansieret i den selvstyrende region Galicien som led i denne forordning?

Har de spanske myndigheder forelagt andre projekter om udarbejdelse af fremtidige foranstaltninger for at beskytte skovene i Galicien mod brande?

(1) EFT L 217 af 31.7.1992, s. 3.

Svar afgivet på Kommissionens vegne af Franz Fischler

(24. oktober 2002)

Kommissionen ønsker at påpege over for det ærede medlem, at Rådets forordning (EØF) nr. 2158/92 af 23. juli 1992 om beskyttelse af skovene i Fællesskabet mod brande, senest ændret ved Parlamentets og Rådets forordning (EF) nr. 805/2002(1), blev vedtaget den 15. april 2002. Denne forordning forlængede gyldigheden af den oprindelige forordning med et år og justerede budgettildelingen for perioden 1997-2002 til 59,9 mio. EUR i overensstemmelse med det beløb, som var afsat i budgettet for 2002.

I løbet af perioden 1992-2002 fik Spanien tildelt 22,6 mio. EUR, herunder 15,8 mio. EUR til sine nationale beskyttelsesprojekter eller -programmer, hvoraf størstedelen vedrører hele landet, hovedsagelig de foranstaltninger, som tager sigte på informations- og bevidstgørelseskampagnerne.

Disse foranstaltninger dækker således også Galicien i samme udstrækning som de andre spanske regioner.

De resterende 6,8 mio. EUR er blevet tildelt de projekter eller foranstaltninger, der er fremlagt af regionale modtagere. Blandt disse har Kommissionen under programmet for 2002 støttet en foranstaltning vedrørende et socioøkonomisk studie af skove i Galicien til et samlet beløb af 111 788 EUR og støtte på 55 894 EUR.

Man må imidlertid ikke glemme det forhold, at de foranstaltninger, som kan komme ind under forordning (EØF) nr. 2158/92, ligeledes kan komme i betragtning inden for rammerne af programmerne for udvikling af landdistrikterne, endda i højere udstrækning, eftersom de tilgængelige bevillinger under disse programmer er væsentligt højere, og Fællesskabets bidrag kan nå op på 80 % af aktionernes samlede beløb med et obligatorisk bidrag fra medlemsstaten, mens det kun kan nå op på 50 % i henhold til forordning (EØF) nr. 2158/92 uden en obligatorisk indsats fra medlemsstatens side.

Under programmet for 1994-1999 medfinansierede Kommissionen offentlige udgifter på 54,4 mio. EUR til beskyttelse af skovene mod brande i Galicien, hvilket har muliggjort oprettelsen af 20 447 ha brandbælte, 5 590 ha forebyggende arbejder, 55 938 ha land med ryddet undervækst, 7 877 km stier og 2 311 vandforsyningssteder.

Spanien har ligeledes inden for programmerne for udvikling af landdistrikterne 2000-2006 fremlagt et sæt af foranstaltninger til støtte for skovbrug, hvoraf Fællesskabets bidrag udgør 72,7 mio. EUR.

Sluttelig kan beskyttelsesforanstaltninger for skove, som før var omfattet af forordning (EØF) nr. 2158/92, fra den 1. januar 2003 integreres i programmer for udvikling af landdistrikterne, forudsat at medlemsstaterne giver meddelelser om tilpasninger af disse programmer.

(1) EFT L 132 af 17.5.2002.